- A ddunit ifukken, zik argaz mi yeffeɣ tafrara ur d-ikeccem ara s axxam alama yeɣli-d yiḍ. Tajmeɛt teččur, ttqeggilen deg unebdu, ttɛawazen di tegrest. Melmi i d-tekkiḍ syin tezga tezzeɣzeɣ, tura d tilemt, yettsuḍu deg-s waḍu. S tejmeɛt i ɛemmṛent, s tejmeɛt i xellunt tudrin. D tajmeɛt iɣef tebna taddart. Taddart ideg ulac tajmeɛt ur tettusemma ara d taddart. Akka seg wasmi urɛad teɛmiṛ tmurt, asmi tella d tiẓgi teččuṛ d lewḥuc, s tejmeɛt i tbeddu taddart. Amezwaru ara d-yawḍen ad yefren tiɣilt iwalan, ad isers dinna iman-is. Iḍ-nni amenzu ara yens dinna, ilaq ad isali anida ara yeddari. Tuɣ zik, tamurt-nneɣ teččur d lewḥuc : izmawen, iɣilasen, kra igezzmen tacriḥt. Anida ara sriḥen amdan, ad tezzin ad rennun alama ččan-t.